Dendrohyrax interfluvialis

se inndeling!

Dendrohyrax interfluvialis (benintreklippegrevling) er en nylig oppdaget art i klippegrevlingfamilien (Procaviidae), der den inngår i gruppen med treklippegrevlinger (Dendrohyrax) sammen med tre andre arter. Arten er endemisk til Vest-Afrika, der den bare finnes i et sterkt begrenset område mellom elvene Niger og Volta.

Biologi 
Typelokaliteten er Ilaro naturreservat i delstaten Ogun i Nigeria. Arten er kun kjent fra området mellom elvene Niger og Volta i Vest-Afrika. Dette inkluderer områder i det sørøstre Ghana, sørlige Togo og Benin, samt det sørlige og sørvestre Nigeria. Det vitenskapelige navnet reflekterer den geografiske utbredelsen mellom de to elvene. Det foreløpige norske navnet, benintreklippegrevling, er kun en direkte oversettelse av det engelske navnet, Benin tree hyrax, som opprinnelig ble tatt i bruk av Bearder et al. i 2015. Dowsett-Lemaire & Dowsett kalte den imidlertid Dahomey tree hyrax i 2019.

Benintreklippegrevlingen har et svært særegent «ranglende bjeff» som kallerop, noe som skiller den klart i struktur fra det mer «klakkende» kalleropet til vesttreklippegrevlingen (D. dorsalis). Også pelsfargen skiller seg fra alle de kjente underartene til vesttreklippegrevlingen. Den betydelige variasjonen i pelsfarge både mellom og innenfor Dendrohyrax-populasjonene har sannsynligvis bidratt til den forvirrede tilstanden til dagens taksonomi.

Benintreklippegrevlingen måler cirka 50–55 cm og er et robust, kortlemmet pattedyr uten synlig hale. Ørene er relativt små, runde, nærmest sorte og måler cirka 25 mm.

Inndeling 
Inndelingen følger i hovedsak IUCN Red List of Threatened Species, version 2022-1, men med tillegg av én nyoppdaget art, i henhold til Oates et al. (2022).

 Afrotheria, afrodyr
 Paenungulata
 Hyracoidea, klippegrevlinger
 Procaviidae, klippegrevlingfamilien
 Dendrohyrax, treklippegrevlinger
 D. arboreus, sørtreklippegrevling
 D. validus, østtreklippegrevling
 D. interfluvialis, (benintreklippegrevling eller bjeffetreklippegrevling)
 D. dorsalis, vesttreklippegrevling
 Heterohyrax
 H. brucei, flekklippegrevling
 Procavia
 P. capensis, kappklippegrevling

Referanser

Eksterne lenker 
 

Afrikas pattedyr